
Având în vedere Legea nr. 24/2007, privind reglementarea şi administrarea spaţiilor verzi din intravilanul localităţilor, modificată şi completată de Legea nr. 313/2009, prin care autorităţile publice locale au obligaţia să asigure integritatea, refacerea, îngrijirea, protecţia şi conservarea spaţiilor verzi pentru menţinerea biodiversităţii lor, să elaboreze şi să aplice un complex de măsuri privind aducerea şi menţinerea spaţiilor verzi în starea corespunzătoare funcţiilor lor şi să asigure finanţarea materialului dendrofloricol şi a lucrărilor aferente necesare pentru amenajarea şi regenerarea vegetaţiei în spaţiile verzi.
Înfiinţarea de parcări ecologice derivă dintr-o acută necesitate de a avea mai multe locuri de parcare pentru autoturisme şi de a nu reduce sau poate chiar a mări suprafaţa acoperită cu vegetaţie din zona urbană. Parcările ecologice sunt în prezent în centrul atenţiei Primăriei Timişoara, implicit a Direcţiei de Mediu, constituind o soluţie concretă şi eficientă ecologic şi economic. Înfiinţarea de parcări ecologice presupune nu numai menţinerea vegetaţiei lemnoase prezente, ci şi extinderea suprafeţelor verzi sau extinderea vegetaţiei lemnoase prin plantare. Primăria Timişoara trebuie să echilibreze nevoia de spaţii de parcare cu alte dorinţe ale comunităţii, cum ar fi: proiectarea urbană orientată spre pietoni şi durabilitatea mediului înconjurător. 

Conform Legii nr. 265/2006 privind protecţia mediului, autorităţile publice au obligaţia de refacere peisagistică şi ecologică a zonelor deteriorate, care în prezent sunt utilizate pentru a parca autoturisme, neconform cu cerinţele specifice de mediu şi urbanism.

Primăria Municipiului Timişoara a întocmit în cursul lunilor ianuarie - aprilie 2010 Studiul de fezabilitate privind amenajarea parcării ecologice Intrarea Sabinei nr. 1-2-3 şi Muzicescu nr. 12, realizat de SC GREEN PROJECT SRL Iaşi. 

Zona propusă amenajării parcării ecologice este situată în careul format de str. Intrarea Sabinei nr. 1-2-3 şi Muzicescu nr. 12. Având în vedere starea actuală a obiectivului, la ora actuală zona este de fapt un teren fără destinaţie între blocurile de locuinţe. Vegetaţia este neîngrijită şi impune corecţii de formă, precum şi eliminări. 

Studiul de Fezabilitate a fost realizat de SC GREEN PROJECT SRL pentru suma de 32.750 lei plus TVA, valoarea investiţiei fiind estimată la 261.906,06 lei plus TVA, documentaţia este în conformitate cu HG 28/2008. 

Suprafaţa totală de amenajat a parcării ecologice este de 669 mp, din care pavaj ecologic gazonat 267 mp, pavaj din beton 159 mp, suprafaţa gazonată este de 243,00 mp, va rezulta un număr de 21 locuri de parcare ecologică, se vor planta 244 bucăţi arbori şi arbuşti, se vor monta 6 coşuri de gunoi,  9 stâlpi de iluminat fotovoltaic, 2 panouri de semnalizare, 1 plăcuţă etichetare plante, se va instala un sistem de udare sub brazdă pe 510 mp.

PROPUNEM:

Având în vedere starea actuală a zonei verzi respective, propunem Comisiilor de specialitate ale Consiliului Local al Municipiului Timişoara aprobarea Studiului de Fezabilitate pentru amenajarea parcării ecologice pe strada Intrarea Sabinei nr. 1-2-3 şi Muzicescu nr. 12 din Timişoara în valoare de 261.906,06 lei plus TVA conform Devizului general întocmit de SC GREEN PROJECT SRL Iaşi.

